Marianne Bigum (SF), 2023-03-14:
Først vil jeg gerne sige tak til ministeren for den udmærkede redegørelse.
Det har været interessant læsning, for selv om jeg ikke var til stede i salen, sidst redegørelsen om EU-samarbejdet blev debatteret, står det klart for alle og enhver, hvor voldsom udviklingen har været.
Jeg er overbevist om, at vi endnu ikke i fuldt omfang har forstået, hvad krigen i Ukraine kommer til at betyde for EU-samarbejdet.
Der er overhovedet ingen tvivl om, at vi står i en helt ny virkelighed efter februar 2022.
Krigen har allerede sat sine spor, og særlig energikrise og inflation er udfordringer, som nu dominerer billedet overalt i EU.
Sanktionspakkerne er gode eksempler, ligesom REPowerEU-planen er med til at fjerne vores afhængighed af russisk gas og fremtidssikre energiforsyningen på tværs af EU.
Et særligt presserende emne for EU lige nu er den grønne omstilling.
Her er EU i gang med klimaloven Fit for 55, og siden sidste redegørelse er vi kommet langt med vigtige dele af pakken, bl.a. omkring energieffektivitet, vedvarende energi-planer, klimatold og andre ting.
Den er stadig ikke så ambitiøs, som den skulle have været, men vi er i gang, og det er vigtigt.
Vi arbejdede i SF for at øge målsætningerne dernede, men som en, som, før jeg blev valgt ind i Folketing, har siddet med i det her arbejde, kan jeg sige, at det, vi er i gang med nu, også er omfattende og meget, meget ambitiøst, og jeg er glad for, at vi er i gang.
Kvotehandelssystemet er blevet udvidet, så det nu også omfatter flyindustrien, vejtransport og bygninger, sådan som vi i SF har ønsket det længe.
Så vil jeg også gerne komme omkring et emne, som står mig meget nært, og som ofte er en undervurderet hjørnesten i den grønne omstilling, nemlig den cirkulære økonomi, som ministeren kort berører i redegørelsen sammen med udfordringen omkring afhængigheden af kritiske råstoffer.
Det er vigtigt for miljøet, men også for fremtidens erhvervsliv, at vi får sænket vores ressourceforbrug, får øget genbruget og får øget højkvalitetsgenanvendelsen.
Det er simpelt hen vigtigt at gøre det her til en nøgledel af fremtidens økonomi.
Derfor deler jeg også ambitionen i transportforordningen om, at vi får skabt en cirkulær økonomi, og jeg er særlig glad for stoppet for eksport ud af EU af vores affald.
Men jeg er ikke betrygget nok i, at det mandat, regeringen har søgt på en transportforordning, vil føre til den her højkvalitetsgenanvendelse og vil føre til mindre forbrænding af affald i Danmark.
Retsstatsmekanismen trådte i kraft første gang i 2022 med det formål at lukke pengekassen for de medlemsstater, som ikke overholder grundlæggende retsprincipper.
Det er godt, at EU her sætter foden ned.
For SF er det vigtigt, at Danmark fortsætter rollen som kritisk vagthund i værnet omkring retsstatsprincipperne og de grundlæggende rettigheder.
Retsstatsprincipper er afgørende for sammenhængskraften i EU, og når frie medier, ytringsfrihed og minoritetsrettigheder er på spil i visse medlemsstater, skal vi stå helt fast.
Af samme grund har vi i SF med glæde noteret os, at flere lande er gået ind i retssagen, som Kommissionen har anlagt mod Ungarns anti-lgbt-lov.
Senest har Portugal og Irland meldt deres støtte, det samme bør Danmark gøre, og jeg håber, vi her i dag kan få udenrigsministerens klare tilsagn om, at også Danmark vil intervenere i sagen til støtte for Kommissionen.
Og når vi nu er ved EU-Domstolen, er det godt, at der nu fra dansk side anlægges et annullationssøgsmål ved domstolen om direktivet om passende mindstelønninger.
Løn er nu engang et spørgsmål, som arbejdsmarkedets parter tager sig af, og ikke noget, Europa-Kommissionen skal fifle med.
Vi bakker til gengæld
fuldt op om at styrke den europæiske sociale dialog og sikre, at arbejdsmarkedets parter bliver fuldt inddraget, og vi er glade for, at der nu er mere løngennemsigtighed på vej.
Det er en af de sager, mine dygtige kollegaer i Parlamentet har arbejdet hårdt for.
Direktivet sender et stærkt og nødvendigt signal om ligestilling på arbejdspladsen.
Også platformsarbejde står over for at blive reguleret, og her skylder regeringen at vise, at man ikke lader platformsbudene sejle deres egen sø uden elementære lønmodtagerrettigheder.
Redegørelsen kommer kort omkring skattespørgsmål, og hvordan der er opnået enighed om OECD-aftalen om minimumsbeskatning.
Det er en sejr, at vi fik Ungarn til at løfte blokaden af lovforslaget, og derfor kan det undre, at aftalen ikke er uddybet nærmere i redegørelsen her.
Redegørelsen om udviklingen af EU-samarbejdet rummer som sagt mange gode elementer, men kampen mod skattely er igen i år underlig fraværende.
For det har vi i hvert fald ikke i SF.
Jeg vil gerne minde regeringen om, hvor undergravende skattesnyd er for det indre markeds integritet og i sidste ende også for EU-borgernes velfærd.
En anden vigtig sag, der glimrer ved sit fravær i redegørelsen, er kampen for mere åbenhed i EU's institutioner.
Vi vil gerne gentage vores opfordring til, at regeringen kaster sig ind i denne sag med alle kræfter.
Lukkethed i Ministerrådet er et stort problem, og det udgør reelt det demokratiske underskud, som EU ofte beskyldes for at have.
Tak for ordet.